Man vas oor vals nuus in Covid-19-videoFoto: (AP Photo/Brian Inganga) ŉ 55-jarige man is in Parow in die Wes-Kaap in hegtenis geneem nadat die polisie hom verbind het met ŉ video waarin beweer word Covid-19-toetsstelle is besmet. Volgens die polisie sal die verdagte reeds vandag in die hof verskyn nadat hy Maandag in hegtenis geneem is. Die verdagte word aangekla ingevolge regulasie 11(5)(c) van die Rampbestuurwet rakende die “publikasie van enige verklaring deur middel van enige medium, insluitend sosiale media, met die bedoeling om enige ander persoon te mislei oor maatreëls deur die regering om Covid-19 te bekamp”. In die video, wat wyd op sosiale media versprei is, voer die man aan dat Suid-Afrikaners besmet kan word met Covid-19 wanneer gesondheidsorgbeamptes toetse uitvoer. Die samesteller van die video voer aan dat die toerusting, wat gesondheidsorgbeamptes gebruik tydens deur-tot-deur-toetsing, moontlik besmet is met Covid-19 en hy maan Suid-Afrikaners om te weier om getoets te word. Hy voer aan dat ŉ gesaghebbende koerant in die Verenigde Koninkryk berig het oor Covid-19-toestelle wat besmet is. Hy sê as hy korrek is, gaan baie mense siek word en talle doodgaan. “As ek verkeerd is, sal ek sê ek is jammer.” Die DA het Maandag strafregtelike aanklagte aanhangig gemaak teen die man. “Hierdie strafregtelike aanklagte het ten doel om ŉ sterk boodskap aan Suid-Afrikaners te stuur dat die verspreiding van vals nuus nie geduld sal word nie,” het Siviwe Gwarube, die DA se woordvoerder oor gesondheid, gesê. Die Gautengse gesondheidsdepartement het intussen in ŉ verklaring gesê talle mense het Maandag geweier om getoets te word weens die beweringe wat in die video gemaak word. Kwara Kekana, woordvoerder van die departement, het gesê gesondheidsorgwerkers moes by mense pleit om die toetsing te ondergaan. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.